自開善寺飯已赴彥脩之集新陂初成次其韻
作者：胡寅
朝代：宋

paragraphs: 旱氣欲流石，澗溪失盈溶。
況逢青田渴，萬鍤决使東。
南山思照影，三日雲氣重。
玉蜺忽墮地，行君竹林中。
潤騰百年樟，翠寫千丈松。
澄之新湯橫，浄綠涵秋容。
是日看雨花，一香萬緣空。
歸來趁清約，賞心還此同。
桂枝耀三更，裊裊來天風。
名觴或可醉，警讀安得慵。
永謝世味醺，敢懷歸意濃。
朝懽過狎洽，夜氣方沖融。
意超謔浪表，伊誰躡斯蹤。
獨愧和篇斐，不堪稱兩雄。